યથાર્થ ગીતાની ઉર્દુ આવૃત્તિનું આજકાલ અમદાવાદના એક યુવા ગ્રૂપને ઘેલું લાગ્યું છે. આ ગ્રૂપે યથાર્થ ગીતાની પાંચ હજાર કોપી શહેરના મુસ્લિમ બિરાદરોમાં વહેંચવાની શરૃઆત કરી છે. હાલ પવિત્ર રમઝાન માસ ચાલી રહ્યો છે અને આગામી દિવસોમાં હિંદુ અને મુસ્લિમ ધર્મનો અનુક્રમે રથયાત્રા અને ઈદ ઉત્સવ એક જ દિવસે હોઈ આ ગ્રૂપનો પ્રયાસ કોમી એકતાની મિસાલ બની રહેશે. ગ્રૂપના સંચાલક આશિષભાઈ બારોટ કહે છે, “અમારો લક્ષ્યાંક અમદાવાદમાં યથાર્થ ગીતાની એક લાખ કોપી વહેંચવાનું છે. આ સેવાકાર્યની શરૃઆત અમે શહેરના મુસ્લિમ બિરાદરોથી કરી છે. અમે યથાર્થ ગીતાની ઉર્દુ આવૃત્તિની પાંચ હજાર નકલો શહેરના મુસ્લિમ બિરાદરોમાં ફ્રીમાં વહેંચી રહ્યા છીએ. યથાર્થ ગીતાની કુલ એક લાખ નકલો અમે શહેરભરમાં વહેંચવાના છીએ. જેમાં અમારી સાથે વધુ ને વધુ યુવાનો જોડાઈ રહ્યા છે. આનાથી કોમી એખલાસની ભાવના વધુ મજબૂત બનશે. જરૃર પડશે તો વધુ નકલો મગાવવાની પણ અમારી તૈયારી છે.”